Марина Анисина

Марина Вячеславовна Анисина (, 1975 оны 8 сарын 30-нд ЗХУ-ын Москвад төрсөн) нь Франц-Оросын уран гулгагч юм. Тэрээр 2002 онд Гвендаль Пейзерагийн хамтаар мөсний бүжгийн төрөлд олимпын аварга болжээ.

Хувийн амьдрал
Түүний ээж Ирина Черняева 1972 оны өвлийн олимпод оролцож байсан уран гулгагч, аав Вячеслав Анисин Дэлхий, Европын аварга хоккейчин юм. Анисина мөсний бүжгийн шоу нэвтрүүлгийн үеэр танилцсан, Оросын жүжигчин Никита Жигурдатай 2008 оны 2 сарын 23-нд Москва хотноо гэрлэсэн. Хосууд 2009 оны 1 сарын 7-нд Мик-Анжель Крист хэмээх хүүтэй болжээ.

Тамирчны замнал
Анисина анх Сергей Сахновскийтай хослон гулгаж эхэлсэн бөгөөд ЗХУ-ын нэрийн өмнөөс тэмцээн уралдаануудад орж байв. Дараа нь Илья Авербухтай хамтрах болж, 1990, 1992 оны өсвөрийн дэлхийн аварга цолд хүрчээ. ЗХУ задрахад тэд ОХУ-ыг төлөөлөн гулгах болов. 

Ильятай хослон гулгахаа больсны дараа хамтран гулгагч хайж, олон тийш захидал бичсэний эцэст Францаас шинэ хамтрагчаа олсон нь Гвендаль Пейзера байлаа. Тэд 1993 оноос Мурел Буше-Зазуйгийн удирдлагад бэлтгэл хийж, Лион TSC клубийн нэрийн өмнөөс тэмцээнд оролцох болов. Түүнчлэн Францын иргэншилтэй болжээ. 

Тэд хамтдаа 2000 онд Дэлхийн аварга болж, ДАШТ-ээс нийт 4 медаль хүртсэн юм. Мөн 1998 оны олимпоос хүрэл медаль хүртсэн төдийгүй 2002 оны олимпод аваргалж, мөсний бүжгийн төрөлд Франц улсад анхны алтан медалийг авчирчээ.

2002 оны олимпын дараа тэд сонирхогчдын спортоос хөндийрч, мэргэжлийнхэн оролцсон "Мөсөн дээрх аваргууд" зэрэг шоунд оролцох болжээ.

Гадаад холбоосууд

Ангилал:Францын уран гулгагч
Ангилал:Оросын уран гулгагч
Ангилал:Францын олимпын аварга
Ангилал:Францын олимпын хүрэл медальтан
Ангилал:Оросууд
Ангилал:1975 онд төрсөн